ชาวประมงริมเขื่อนลำปาว สืบชะตาปลา วัฒนธรรมดั้งเดิมของชาวประมงอีสาน อุทิศส่วนบุญให้กับปลา
ชาวประมงริมเขื่อนลำปาว บ้านนาสีนวล ตำบลสหัสขันธ์ จังหวัดกาฬสินธุ์ ร่วมจัดพิธีสืบชะตาปลาวิถีดั้งเดิมอีสาน ร่วมทำบุญตักบาตร ถวายภัตตาหารแด่พระภิกษุสงฆ์ อุทิศส่วนกุศลให้กับปลาและร่วมปล่อยปลาในเขื่อน หลังว่างเว้นงดทำพิธีสืบชะตาปลามานานกว่า 2 ปี เพราะสถานการณ์โรคโควิด-19 บริเวณท่าน้ำบ้านนาสีนวล ริมเขื่อนลำปาว ตำบลสหัสขันธ์  อำเภอสหัสขันธ์ จังหวัดกาฬสินธุ์ นางสาวแววตา นระทัด นายอำเภอสหัสขันธ์ นางสาวกฤษณา เขามีทอง ประมงอำเภอสหัสขันธ์ ร่วมพิธีสืบชะตาปลากับชาวบ้านนาสีนวล บ้านโสกทราย ตำบลสหัสขันธ์ ซึ่งมีนายธวัชชัย บุญทานันท์  นายก อบต. สหัสขันธ์ กำนัน ผู้ใหญ่บ้าน และชาวบ้านบ้านโสกทราย บ้านนาสีนวล ที่ได้ร่วมกันจัดขึ้นเพื่อสืบสานวัฒนธรรมดั้งเดิมของชาวประมงอีสาน เพื่ออุทิศส่วนบุญให้กับปลาที่เป็นอาหารและสร้างรายได้ให้กับชาวบ้าน นายอำเภอสหัสขันธ์ นำชาวบ้านร่วมทำบุญตักบาตร ถวายภัตตาหารเพลแด่พระภิกษุสงฆ์ จากนั้นได้ติดตั้งป้ายเขตอนุรักษ์พันธุ์สัตว์น้ำ วางทุ่น และปล่อยพันธุ์สัตว์น้ำร่วมกันที่ท่าน้ำบ้านนาสีนวล ซึ่งได้รับการสนับสนุนพันธุ์สัตว์น้ำ ปลาน้ำจืด จากศูนย์วิจัยและเพาะเลี้ยงสัตว์น้ำจังหวัดกาฬสินธุ์ จากนั้นร่วมรับประทานอาหารร่วมกัน พิธีสืบชะตาปลาของชาวบ้านริมเขื่อน ในตำบลสหัสขันธ์ แสดงถึงพลังความรัก สามัคคีและพลังแห่งความเสียสละ ในการอนุรักษ์พันธุ์สัตว์น้ำและการร่วมมือกับภาครัฐในการป้องกันการกระทำความผิดทางการประมง ซึ่งบ้านนาสีนวลได้มีการจัดเวรยามหมู่บ้านเฝ้าระวังอย่างเข้มแข็งประมงอำเภอสหัสขันธ์ กล่าวว่า เพื่อสร้างจิตสำนึกและกระตุ้นสำนึกรักษ์บ้านเกิด ทางหน่วยงานที่เกี่ยวข้องได้สนับสนุนให้ชาวบ้านที่อาศัยอยู่ติดกับริมเขื่อนลำปาว รื้อฟื้นพิธีสืบชะตาปลาและปล่อยพันธุ์สัตว์น้ำลงในเขื่อนลำปาว เป็นพิธีที่ชาวบ้านได้ถือปฏิบัติมาตั้งแต่สมัยบรรพบุรุษ  แม้จะต้องว่างเว้นไปนานถึง 2 ปี ด้วยสถานการณ์การแพร่ระบาดของโควิด-19 พร้อมติดป้ายประกาศห้ามทำการประมงประจำปี 2565 ในฤดูกาลปลาวางไข่ หรือฤดูน้ำแดง ระหว่างวันที่ 1 มิ.ย.- 31 ส.ค.65